Tuoreimmat pitkän ajan sääennusteet lupaavat Eurooppaan lämpimämpää kesää kuin normaalisti.

Katso tästä oman kotipaikkakuntasi sää tänään tiistaina.

Viime kesänä Lissabonissa Portugalissa mitattiin kaupungin korkeimmat lukemat koskaan. Korkeimmillaan lämpöasteita oli 43. Henna Korkala

Sääennustepalvelu Weather Company povaa uusimassa raportissaan Euroopan tulevasta kesästä lämpimämpää kuin normaalisti.

Myös sateen määrä on raportin mukaan keskivertoa suurempi kesä- ja heinäkuussa.

Asiasta kertoo muun muassa uutistoimisto Reuters.

Forecan päivystävä meteorologi Joanna Rinne kertoo, että tällä hetkellä pitkänajan sääennuste Euroopalle näyttää vielä epävarmalta, mutta jotain viitteitä sieltä voi saada ensi kesää varten.

– Ei kannata kesälomaa tämän perusteella vielä varata, hän varoittelee.

Suomen kannalta kesä näyttää tämän hetken ennusteissa Rinteen mukaan melko tavanomaiselta, mutta jotain viitteitä lämpimästä kesästä kuitenkin löytyy. Etelä-Suomessa lämpötilat näyttäisivät taittuvan normaalia lämpimämmän puolelle.

Koko Euroopan ennusteessa lämpötilat ovat kuitenkin selvästi korkeampia kuin normaalisti. Erityisen lämmintä on Etelä- ja Keski-Euroopassa.

Rinteen mukaan esimerkiksi Espanjassa voidaan päästä poikkeuksellisen korkeisiin lukemiin.

– Kesällä siellä voi ylittyä 40 astetta, Rinne toteaa.

Lissabonin poikkeuksellisen kuuma kesä näkyi kaupungin katukuvassa. Henna Korkala

Viime vuonna lämpöennätyksiä Euroopassa rikottiin muun muassa Lissabonissa, jossa elohopea kohosi ensimmäistä kertaa ikinä 43 asteeseen.

– Yleisesti voi sanoa, että Etelä-Euroopan ja Välimeren maat ovat kesäisin parhaita lomakohteita, sillä alueella on pitkiä sateettomia pätkiä. Kannattaa kuitenkin muistaa, että vuodenajan normaalit säät ovat myös suomalaiselle aika lämpimiä. Nyt lukemat ovat tavanomaista korkeampia, Rinne sanoo.

Rinteen yleinen arvio Euroopan kesästä tässä vaiheessa on, että lämpöiseltä näyttää sekä Suomessa että muualla, ja sateisuudeltaan ollaan lähellä normaalia.

Myös aurinkoa näyttäisi olevan luvassa: Pohjois-Euroopassa näyttäisi olevan normaalia enemmän korkeapainetta, mikä tarkoittaa selkeää säätä.

– Syksy saattaa olla meillä lämpimämpään päin, Rinne lupaa vielä lopuksi.

Viime kesä rikkoi ennätyksiä

Viime kesä oli Suomessa poikkeuksellisen lämmin, kun niin sanottu käristyskupoli, poikkeuksellinen korkeapaineen alue pysytteli viikkotolkulla Suomen yläpuolella ja kohotti kuukauden keskilämpötilat koko maassa 20 asteen tuntumaan tai yli.

Vuoden 2018 aikana mitattiin 63 hellepäivää. Tämä ei kuitenkaan ole ennätys, sillä vielä enemmän hellepäiviä oli vuonna 2002, jolloin 65 hellepäivää meni rikki.

Kuitenkin toukokuu ja heinäkuu olivat viime vuonna mittaushistorian lämpimämpiä. Lämpötilat olivat koko Suomessa selvästi normaalilämpötiloja korkeampia.

Kesän korkein lämpötila mitattiin heinäkuun aikana Vaasan Klemettilässä 18.7. jolloin elohopea kipusi peräti 33,7 asteeseen.

Viime kesän kaltaiset äärimmäiset lämpöilmiöt niin Suomessa kuin muualla Euroopassa ovat seuraavien viiden vuoden aikana kaksi kertaa todennäköisempiä kuin tavallisesti. Asia kävi Nature Communications -tiedelehdessä julkaistusta tutkimuksesta viime vuoden elokuussa.

Tämä johtuu ilmastonmuutoksesta sekä Maan pintalämpötilojen luonnollisesta noususta.